b'\n_START_ARTICLE_\n\xc5\xa0almaneser III.\n_START_SECTION_\nVojni pohodi\n_START_PARAGRAPH_\nLeta 853 pr. n. \xc5\xa1t. je enajst dr\xc5\xbeav na \xc4\x8delu z aramejskim  kraljem Damaska  Hadadezerjem, kraljem Hamata Irhulenijem  in nekaj drugimi vladarji sklenilo voja\xc5\xa1ko zvezo  in se v bitki pri Karkarju spopadlo z asirsko vojsko. Izid bitke je bil neodlo\xc4\x8den, v naslednjih letih pa je \xc5\xa0almaneser III. ve\xc4\x8dkrat porazil svoje nasprotnike. Kon\xc4\x8den rezultat je bila asirska okupacija Levanta (Sirija in Libanon) in Arabije.\n_START_SECTION_\nPohod proti Izraelu\n_START_PARAGRAPH_\nLeta 841 pr. n. \xc5\xa1t. se je \xc5\xa0almaneser III. odpravil na pohod proti  Hadazerjevemu nasledniku Hazaelu in ga prisilil na beg za obzidje njegove prestolnice. \xc5\xa0almaneserjevo obleganje Damaska ni uspelo. Opusto\xc5\xa1il je Hazaelovo ozemlje in ozemlje Jehuja Izraelskega, kar je opisano na \xc4\x8crnem obelisku, razstavkjenem v Britanskem muzeju, feni\xc4\x8danska mesta pa so mu morala morda \xc5\xbee od takrat pla\xc4\x8devati davek. Babilonijo je do takrat \xc5\xbee osvojil, vklju\xc4\x8dno z ozemlji nomadskih kaldejskih, sutejskih in aramejskih plemen. Zadnjega babilonskega kralja je dal usmrtiti.\n_START_SECTION_\nPohod proti Tabalu\n_START_PARAGRAPH_\nLeta 836 pr. n. \xc5\xa1t. je \xc5\xa0almaneser poslal vojsko na pohod proti Tabalu, kateremu je sledil pohod proti Kapadokiji in leta 832 pr. n. \xc5\xa1t. proti Urartuju. Naslednje leto je postarni kralj predal poveljstvo svoje vojske turtanu (vrhovni poveljnik) Dajan-A\xc5\xa1urju. \xc5\xa0est let kasneje so se \xc5\xa0almaneserju  pod poveljstvom sina A\xc5\xa1ur-danin-pala uprle Ninive in druga mesta. Upor je zatrl \xc5\xa0almaneserjev drugi sin \xc5\xa0am\xc5\xa1i-Adad V. \xc5\xa0almaneser je kmalu zatem umrl.\n_START_SECTION_\nKasnej\xc5\xa1i pohodi\n_START_PARAGRAPH_\n\xc5\xa0almaneserju je uporom navkljub uspelo raz\xc5\xa1iriti meje Novoasirskega cesarstva, utrditi oblast v Kaburju in goratih obmejnih predelih Zagrosa, za katere se je spopadal z Urartujem. Med njegovo vladavino so bili prvi\xc4\x8d v pisni zgodovini omenjeni arabski jezdeci  na kamelah.\n_START_SECTION_\nBibli\xc4\x8dne \xc5\xa1tudije\n_START_PARAGRAPH_\nVladanje \xc5\xa0almaneserja III. je pomembno za bibli\xc4\x8dne \xc5\xa1tudije, ker so na dveh njegovih spomenikih omenjeni imeni vladarjev iz hebrejske Biblije. Na \xc4\x8crnem obelisku je omenjen kralj Jehu sin Omrija (navedek je napa\xc4\x8den, ker Jehu ni bi Omrijev sin), na eni od Kur\xc5\xa1kih stel pa je med opisom bitke pri Karkarju omenjen kralj Ahab.'